CELEX: 32019D0628(02)
Language: el
Date: 2019-06-24 00:00:00
Title: Εκτελεστική απόφαση της Επιτροπής, της 24ης Ιουνίου 2019, σχετικά με τη δημοσίευση στην Επίσημη Εφημερίδα της Ευρωπαϊκής Ένωσης της αίτησης για έγκριση τροποποίησης των προδιαγραφών προϊόντος, η οποία δεν είναι ήσσονος σημασίας, σύμφωνα με το άρθρο 53 του κανονισμού (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου όσον αφορά την ονομασία «Gall del Penedès» (ΠΓΕ)

28.6.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  C 217/10
               
            
         ΕΚΤΕΛΕΣΤΙΚΗ ΑΠΟΦΑΣΗ ΤΗΣ ΕΠΙΤΡΟΠΗΣ
         της 24ης Ιουνίου 2019
         σχετικά με τη δημοσίευση στην Επίσημη Εφημερίδα της Ευρωπαϊκής Ένωσης της αίτησης για έγκριση τροποποίησης των προδιαγραφών προϊόντος, η οποία δεν είναι ήσσονος σημασίας, σύμφωνα με το άρθρο 53 του κανονισμού (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου όσον αφορά την ονομασία «Gall del Penedès» (ΠΓΕ)
         (2019/C 217/06)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου, της 21ης Νοεμβρίου 2012, για τα συστήματα ποιότητας των γεωργικών προϊόντων και τροφίμων (1), και ιδίως το άρθρο 50 παράγραφος 2 στοιχείο α), σε συνδυασμό με το άρθρο 53 παράγραφος 2,
         Εκτιμώντας τα ακόλουθα:
         
                     (1)
                  
                  
                     Η Ισπανία υπέβαλε αίτηση για την έγκριση τροποποίησης, η οποία δεν είναι ήσσονος σημασίας, των προδιαγραφών προϊόντος «Gall del Penedès» (ΠΓΕ), σύμφωνα με το άρθρο 49 παράγραφος 4 του κανονισμού (ΕΕ) αριθ. 1151/2012.
                  
               
                     (2)
                  
                  
                     Σύμφωνα με το άρθρο 50 του κανονισμού (ΕΕ) αριθ. 1151/2012, η Επιτροπή εξέτασε την αίτηση και κατέληξε στο συμπέρασμα ότι πληρούνται οι όροι που προβλέπονται στον εν λόγω κανονισμό.
                  
               
                     (3)
                  
                  
                     Για να καταστεί δυνατή η υποβολή ένστασης σύμφωνα με το άρθρο 51 του κανονισμού (ΕΕ) αριθ. 1151/2012, η αίτηση για έγκριση τροποποίησης των προδιαγραφών προϊόντος η οποία δεν είναι ήσσονος σημασίας, σύμφωνα με το άρθρο 10 παράγραφος 1 πρώτο εδάφιο του εκτελεστικού κανονισμού (ΕΕ) αριθ. 668/2014 της Επιτροπής (2), καθώς και το τροποποιημένο ενιαίο έγγραφο και η παραπομπή στη δημοσίευση των σχετικών προδιαγραφών του προϊόντος για την καταχωρισμένη ονομασία «Gall del Penedès» (ΠΓΕ) θα πρέπει να δημοσιευθούν στην Επίσημη Εφημερίδα της Ευρωπαϊκής Ένωσης,
                  
               ΑΠΟΦΑΣΙΖΕΙ:
         
            Άρθρο μόνο
            Η αίτηση για την έγκριση τροποποίησης των προδιαγραφών προϊόντος, η οποία δεν είναι ήσσονος σημασίας, σύμφωνα με το άρθρο 10 παράγραφος 1 πρώτο εδάφιο του εκτελεστικού κανονισμού (ΕΕ) αριθ. 668/2014 της Επιτροπής, καθώς και το τροποποιημένο ενιαίο έγγραφο και η παραπομπή στη δημοσίευση των σχετικών προδιαγραφών του προϊόντος, για την καταχωρισμένη ονομασία «Gall del Penedès» (ΠΓΕ), παρατίθενται στο παράρτημα της παρούσας απόφασης.
            Σύμφωνα με το άρθρο 51 του κανονισμού (ΕΕ) αριθ. 1151/2012, η δημοσίευση της παρούσας απόφασης παρέχει το δικαίωμα ένστασης κατά της τροποποίησης που αναφέρεται στο πρώτο εδάφιο του παρόντος άρθρου, εντός τριών μηνών από την ημερομηνία δημοσίευσης της παρούσας απόφασης στην Επίσημη Εφημερίδα της Ευρωπαϊκής Ένωσης.
         
         
            Βρυξέλλες, 24 Ιουνίου 2019.
            
               
                  Για την Επιτροπή
               
               Phil HOGAN
               
                  Μέλος της Επιτροπής
               
            
         
         
            (1)  ΕΕ L 343 της 14.12.2012, σ. 1.
         
            (2)  Εκτελεστικός κανονισμός (ΕΕ) αριθ. 668/2014 της Επιτροπής, της 13ης Ιουνίου 2014, για τη θέσπιση κανόνων εφαρμογής του κανονισμού (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου για τα συστήματα ποιότητας των γεωργικών προϊόντων και τροφίμων (ΕΕ L 179 της 19.6.2014, σ. 36).
      
      
         
            ΠΑΡΑΡΤΗΜΑ
            ΑΙΤΗΣΗ ΓΙΑ ΕΓΚΡΙΣΗ ΤΡΟΠΟΠΟΙΗΣΗΣ ΤΩΝ ΠΡΟΔΙΑΓΡΑΦΩΝ ΠΡΟΪΟΝΤΟΣ ΠΡΟΣΤΑΤΕΥΟΜΕΝΗΣ ΟΝΟΜΑΣΙΑΣ ΠΡΟΕΛΕΥΣΗΣ/ΠΡΟΣΤΑΤΕΥΟΜΕΝΗΣ ΓΕΩΓΡΑΦΙΚΗΣ ΕΝΔΕΙΞΗΣ Η ΟΠΟΙΑ ΔΕΝ ΕΙΝΑΙ ΗΣΣΟΝΟΣ ΣΗΜΑΣΙΑΣ
            
               Αίτηση για έγκριση τροποποίησης σύμφωνα με το άρθρο 53 παράγραφος 2 πρώτο εδάφιο του κανονισμού (ΕΕ) αριθ. 1151/2012
            
            «GALL DEL PENEDÈS»
            
               Αριθ. ΕΕ: PGI-ES-01308-AM01 — 25.7.2018
            
            
               ΠΟΠ ( ) ΠΓΕ ( X )
            
            1.   Αιτούσα ομάδα και έννομο συμφέρον
            
            
                        Consell Regulador de la IGP Gall del Penedès
                     
                  
                        C/Hermenegild Clascar, 1-3, Planta baja
                     
                  
                        Consejo Comarcial de l'Alt Penedès
                     
                  
                        08720 Vilafranca del Penedès
                     
                  
                        Barcelona
                     
                  
                        ESPAÑA
                     
                  
                        Email: agricultura@ccapenedes.cat
                     
                  
                        Τηλ. +34 938900000
                     
                  Το Ρυθμιστικό Συμβούλιο της Προστατευόμενης Γεωγραφικής Ένδειξης «Gall del Penedès» αντιπροσωπεύει το σύνολο των πτηνοτροφικών εκμεταλλεύσεων και των επιχειρήσεων επισήμανσης του προϊόντος που καλύπτεται από την ΠΓΕ «Gall del Penedès» και έχει έννομο συμφέρον να υποβάλει την παρούσα αίτηση τροποποίησης.
            2.   Κράτος μέλος ή τρίτη χώρα
            
            Ισπανία
            3.   Κεφάλαιο των προδιαγραφών προϊόντος που αφορά/-ούν η/οι τροποποίηση/-εις
            
            
                        —
                     
                     
                        ☐
                     
                     
                        Ονομασία του προϊόντος
                     
                  
                        —
                     
                     
                        ☒
                     
                     
                        Περιγραφή του προϊόντος
                     
                  
                        —
                     
                     
                        ☐
                     
                     
                        Γεωγραφική περιοχή
                     
                  
                        —
                     
                     
                        ☐
                     
                     
                        Απόδειξη προέλευσης
                     
                  
                        —
                     
                     
                        ☒
                     
                     
                        Μέθοδος παραγωγής
                     
                  
                        —
                     
                     
                        ☐
                     
                     
                        Δεσμός
                     
                  
                        —
                     
                     
                        ☐
                     
                     
                        Επισήμανση
                     
                  
                        —
                     
                     
                        ☐
                     
                     
                        Άλλο (να προσδιοριστεί)
                     
                  4.   Τύπος τροποποίησης/-εων
            
            
                        —
                     
                     
                        ☒
                     
                     
                        Τροποποίηση των προδιαγραφών προϊόντος καταχωρισμένης ΠΟΠ ή ΠΓΕ η οποία δεν μπορεί να θεωρηθεί ήσσονος σημασίας κατά την έννοια του άρθρου 53 παράγραφος 2 τρίτο εδάφιο του κανονισμού (ΕΕ) αριθ. 1151/2012.
                     
                  
                        —
                     
                     
                        ☐
                     
                     
                        Τροποποίηση των προδιαγραφών προϊόντος καταχωρισμένης ΠΟΠ ή ΠΓΕ, για την οποία δεν έχει δημοσιευθεί ενιαίο έγγραφο (ή ισοδύναμο έγγραφο), η οποία δεν μπορεί να θεωρηθεί ήσσονος σημασίας κατά την έννοια του άρθρου 53 παράγραφος 2 τρίτο εδάφιο του κανονισμού (ΕΕ) αριθ. 1151/2012
                     
                  5.   Τροποποίηση/-εις
            
            
               Περιγραφή του προϊόντος
            
            
                        —
                     
                     
                        Όπως αναφέρεται στην περιγραφή του προϊόντος, η ΠΓΕ «Gall del Penedès» καλύπτει «το νωπό κρέας των κοτόπουλων (αρσενικών και θηλυκών) της ποικιλίας μαύρη Penedesenca, που αποτελεί βελτίωση της παραδοσιακής φυλής Penedesenca». Το κείμενο των προδιαγραφών αναφέρεται μόνο στο βάρος των αρσενικών, επειδή εκείνα εκτρέφονται συνηθέστερα από τους πτηνοτρόφους. Ωστόσο, δεδομένης της σημαντικής διαφοράς ανάμεσα στο τελικό βάρος των αρσενικών και εκείνο των θηλυκών, είναι αναγκαίο να διαφοροποιηθεί το ελάχιστο βάρος κάθε τύπου σφαγίου ανάλογα με το φύλο. Αυτός είναι ο λόγος για τον οποίο προβλέφθηκε μικρότερο βάρος για τα θηλυκά.
                        Ως εκ τούτου, τόσο στο ενιαίο έγγραφο (τμήμα 3.2. «Περιγραφή του προϊόντος» όσο και στις προδιαγραφές του προϊόντος (Τμήμα Β.2 «Χαρακτηριστικά Προϊόντος»), η ακόλουθη παράγραφος:
                        
                           «Το ελάχιστο βάρος είναι 1,5 kg για το σφάγιο τύπου “εκσπλαχνισμένο χωρίς εντόσθια” (αποπτιλωμένο και εκσπλαχνισμένο, χωρίς κεφάλι, πόδια, καρδιά, συκώτι και στομάχι) και 2 kg για το σφάγιο “μερικώς εκσπλαχνισμένο” (αποπτιλωμένο και χωρίς εντόσθια αλλά με κεφάλι και πόδια).»
                        
                        πρέπει να αντικατασταθεί ως εξής:
                        «Ελάχιστο βάρος σφαγίου:
                        
                                    —
                                 
                                 
                                    για το σφάγιο τύπου “εκσπλαχνισμένο χωρίς εντόσθια” (αποπτιλωμένο και εκσπλαχνισμένο, χωρίς κεφάλι, πόδια, καρδιά, συκώτι και στομάχι): 1,2 kg για τα θηλυκά και 1,5 kg για τα αρσενικά.
                                 
                              
                                    —
                                 
                                 
                                    για το σφάγιο τύπου “μερικώς εκσπλαχνισμένο” (αποπτιλωμένο και χωρίς εντόσθια αλλά με κεφάλι και πόδια): 1,7 kg για τα θηλυκά και 2 kg για τα αρσενικά.»
                                 
                              
                  
                        —
                     
                     
                        Έχουν αλλάξει οι ελάχιστες τιμές που καθορίζονται στα σχετικά τμήματα του Ενιαίου Εγγράφου (3.3. Ζωοτροφές και πρώτες ύλες) και των προδιαγραφών προϊόντος (E.1 «Σύστημα Παραγωγής») όσον αφορά το σιτηρέσιο. Το ακόλουθο κείμενο:
                        «Περιλαμβάνει:
                        
                                    —
                                 
                                 
                                    58-60 % αραβόσιτο
                                 
                              
                                    —
                                 
                                 
                                    33,5-35,5 % σόγια και παράγωγά της
                                 
                              
                                    —
                                 
                                 
                                    5-5,5 % ρώγες σταφυλιών»
                                 
                              πρέπει να αντικατασταθεί από το ακόλουθο κείμενο:
                        «Περιλαμβάνει:
                        
                                    —
                                 
                                 
                                    55-60 % αραβόσιτο
                                 
                              
                                    —
                                 
                                 
                                    30-35,5 % σόγια και παράγωγά της
                                 
                              
                                    —
                                 
                                 
                                    5-5,5 % ρώγες σταφυλιών»
                                 
                              Το ελάχιστο ποσοστό αραβοσίτου και σόγιας (και των παραγώγων της) αλλάζει ώστε να παρέχεται στους παραγωγούς μεγαλύτερη ευελιξία και η δυνατότητα προσαρμογής στις διατροφικές απαιτήσεις των ζώων κατά την ανάπτυξή τους.
                     
                  
               Μέθοδος παραγωγής
            
            
                        —
                     
                     
                        Μειώθηκε η ελάχιστη έκταση του υπαίθριου χώρου στην υποενότητα «Χαρακτηριστικά και διαχείριση βοσκοτόπων» στις προδιαγραφές του προϊόντος (ενότητα E.1 «Σύστημα παραγωγής»). Συγκεκριμένα, η φράση: «Η ελάχιστη έκταση του υπαίθριου χώρου που είναι διαθέσιμος ανά κεφαλή είναι 2 m2.»
                        πρέπει να αντικατασταθεί ως εξής: «Η ελάχιστη έκταση του υπαίθριου χώρου που είναι διαθέσιμος ανά κεφαλή είναι 1 m2.»
                        Η ελάχιστη έκταση του υπαίθριου χώρου μειώθηκε διότι κατά τον χρόνο κατάρτισης των προδιαγραφών του προϊόντος, οι διαστάσεις των εκτάσεων είχαν εκτιμηθεί ως κατάλληλες για τη σωστή οργάνωση των εκμεταλλεύσεων και τη διαχείριση των αγροτεμαχίων σύμφωνα με παραδοσιακές πρακτικές. Ωστόσο, οι παραδοσιακοί χώροι ελεύθερης βοσκής δεν είχαν όλοι το ίδιο μέγεθος από την άποψη της διαθέσιμης έκτασης και συχνά δεν διέθεταν περίφραξη, οπότε ήταν δύσκολο να μετρηθεί η βέλτιστη έκταση που απαιτείται για επαρκή ανάπτυξη και καλή διαβίωση των ζώων. Αυτό είχε ως αποτέλεσμα να υπερεκτιμηθεί ο χώρος.
                        Με την πάροδο του χρόνου, φάνηκε ότι τα ζώα δεν χρησιμοποιούσαν όλο τον διαθέσιμο χώρο. Η διαχείριση αυτού του αχρησιμοποίητου χώρου δημιουργεί προβλήματα, λόγω των ζιζανίων που φύονται σ' αυτούς, η διαχείριση των οποίων είναι δύσκολη. Αυτό, με τη σειρά του, ευνοεί την εμφάνιση άγριας πανίδας, με αποτέλεσμα να αυξάνονται οι υγειονομικοί κίνδυνοι. Επιπλέον, τα ζώα δεν βρίσκονται όλα ταυτόχρονα στους εσωτερικούς ή στους υπαίθριους χώρους της εκμετάλλευσης· καθώς εναλλάσσονται στους χώρους, υπάρχει περισσότερος διαθέσιμος χώρος ανά κεφαλή.
                        Δεδομένου ότι η διαθέσιμη έκταση δεν έχει χρησιμοποιηθεί ποτέ στο σύνολό της, η εν λόγω μείωση δεν συνεπάγεται καμία αλλαγή όσον αφορά την ποιότητα του κρέατος ή την καλή διαβίωση των ζώων.
                     
                  
                        —
                     
                     
                        Στην ίδια υποενότητα των προδιαγραφών του προϊόντος, ο χρόνος ανάπαυσης που προβλέπεται για τους υπαίθριους χώρους βοσκής πρέπει να τροποποιηθεί. Η παράγραφος:
                        
                           «Πρέπει να προβλέπεται περίοδος ανάπαυσης τουλάχιστον 8 εβδομάδων για τους χώρους ελεύθερης βοσκής (συμπεριλαμβανομένου του υγειονομικού κενού και του χρόνου που χρειάζονται οι νεοσσοί έως ότου μπορέσουν να βγουν στους υπαίθριους χώρους) για την αναζωογόνηση του εδάφους και της βλάστησης.»
                        
                        πρέπει να αντικατασταθεί ως εξής:
                        
                           «Πρέπει να προβλέπεται περίοδος ανάπαυσης για τους χώρους ελεύθερης βοσκής για την αναζωογόνηση του εδάφους και της βλάστησης, λαμβανομένου υπόψη του υγειονομικού κενού και του χρόνου που χρειάζονται οι νεοσσοί έως ότου μπορέσουν να βγουν στους υπαίθριους χώρους.»
                        
                        Η αλλαγή αυτή σχετικά με την πρόβλεψη περιόδου ανάπαυσης για τους χώρους ελεύθερης βοσκής δικαιολογείται από την ποικιλία των τύπων εδάφους στις διάφορες εκμεταλλεύσεις, καθώς και από την εποχικότητα και τις διακυμάνσεις του μεσογειακού κλίματος που επικρατεί στην περιοχή, στοιχεία τα οποία καθιστούν πολύ περίπλοκο τον καθορισμό συγκεκριμένης χρονικής περιόδου που απαιτείται για την αναζωογόνηση του εδάφους και της βλάστησης των χώρων ελεύθερης βοσκής. Για τον λόγο αυτό, δεν προβλέπεται πλέον συγκεκριμένη περίοδος ανάπαυσης για τους χώρους ελεύθερης βοσκής και το ζήτημα της διαχείρισής τους επαφίεται στη διακριτική ευχέρεια των πτηνοτρόφων, οι οποίοι αποφασίζουν με βάση την πείρα και την τεχνογνωσία τους.
                     
                  ΕΝΙΑΙΟ ΕΓΓΡΑΦΟ
            
               «GALL DEL PENEDÈS»
            
            
               Αριθ. ΕΕ: PGI-ES-01308-AM01 — 25.7.2018
            
            
               ΠΟΠ ( ) ΠΓΕ ( X )
            
            1.   Ονομασία
            
            «Gall del Penedès»
            2.   Κράτος μέλος ή τρίτη χώρα
            
            Ισπανία
            3.   Περιγραφή του γεωργικού προϊόντος ή του τροφίμου
            
            3.1.   Τύπος προϊόντος
            
            Κλάση 1.1. Νωπά κρέατα (και παραπροϊόντα σφαγίων)
            3.2.   Περιγραφή του προϊόντος για το οποίο ισχύει η ονομασία υπό 1
            
            Το προϊόν που φέρει την ΠΓΕ «Gall del Penedès» είναι το νωπό κρέας των κοτόπουλων (αρσενικών και θηλυκών) της ποικιλίας μαύρη Penedesenca, που αποτελεί βελτίωση της παραδοσιακής φυλής Penedesenca.
            Το κρέας αυτό χαρακτηρίζεται από τη γευστική του ποιότητα, το κόκκινο χρώμα των σφαγίων και τη σφικτή υφή και το χυμώδες της σάρκας του.
            Προέρχεται από ένα πουλί βραδείας ανάπτυξης, πολύ ανθεκτικό, με καλή ζωτικότητα, μεσογειακού σωματικού τύπου, πουλί ταυτοχρόνως ελαφρύ και που παράγει πολύ κρέας. Αντέχει στις υψηλές και τις χαμηλές μεσογειακές θερμοκρασίες.
            Τα κοτόπουλα «Gall del Penedès» εκτρέφονται σε ορνιθώνα, με πρόσβαση στο ύπαιθρο καθ' όλη τη διάρκεια του έτους. Η διατροφή τους έχει το ιδιαίτερο χαρακτηριστικό ότι περιλαμβάνει γίγαρτα σταφυλιού.
            Η διατροφή αυτή προσδίδει στο κρέας διακριτά οργανοληπτικά χαρακτηριστικά, όπως προκύπτει από την έκθεση οργανοληπτικής και χημικής ανάλυσης που δημοσιεύθηκε από το Institut de Recerca i Tecnologia agroalimentàries - IRTA («Inclusió de granet de raïm en el pinso per la IGP del Gall del Penedès», Amadeu Francesch Vidal, Φεβρουάριος 2012). Η έκθεση αυτή αναφέρει ότι:
            
               «Το κρέας των ζώων των οποίων η διατροφή περιλαμβάνει 5 % γίγαρτα σταφυλιών παρουσιάζει εντονότερη οσμή ξηρών καρπών και λιγότερο ισχυρή οσμή φλοιού δένδρων, η γεύση δεν είναι αυτή ενός συνηθισμένου κοτόπουλου, είναι λιγότερο γλυκιά και πιο μεταλλική και η υφή πιο ινώδης…»
            
            
               «Το κρέας των ζώων των οποίων η διατροφή περιλαμβάνει 5 % γίγαρτα σταφυλιών παρουσιάζει αναλογία ακόρεστων λιπαρών οξέων σημαντικά υψηλότερη γιατί περιέχει υψηλότερη αναλογία λινελαϊκού οξέος, για τον λόγο αυτό πρόκειται για κρέας με προστιθέμενη αξία από την άποψη της υγιεινής διατροφής».
            
            Η ελάχιστη ηλικία σφαγής των κοτόπουλων «Gall del Penedès» είναι 98 ημέρες.
            Τα σφάγια των κοτόπουλων «Gall del Penedès» ανήκουν στην κατηγορία A (σύμφωνα με τον κανονισμό (ΕΚ) αριθ. 543/2008). Δεν έχουν υπερβάλλον λίπος, το δέρμα τους είναι λευκό, το κρέας κόκκινο και τα πόδια μαύρα, με λευκή βάση.
            Ελάχιστο βάρος σφαγίου:
            
                        —
                     
                     
                        για το σφάγιο τύπου «εκσπλαχνισμένο χωρίς εντόσθια» (αποπτιλωμένο και εκσπλαχνισμένο, χωρίς κεφάλι, πόδια, καρδιά, συκώτι και στομάχι): 1,2 kg για τα θηλυκά και 1,5 kg για τα αρσενικά.
                     
                  
                        —
                     
                     
                        για το σφάγιο τύπου «μερικώς εκσπλαχνισμένο» (αποπτιλωμένο και χωρίς εντόσθια αλλά με κεφάλι και πόδια): 1,7 kg για τα θηλυκά και 2 kg για τα αρσενικά.
                     
                  Το προϊόν «Gall del Penedès» πωλείται σε νωπά σφάγια, ακέραια ή τεμαχισμένα.
            3.3.   Ζωοτροφές (μόνο για προϊόντα ζωικής προέλευσης) και πρώτες ύλες (μόνο για μεταποιημένα προϊόντα)
            
            Το σιτηρέσιο των πουλερικών «Gall del Penedès» είναι παρεμφερές με αυτό που χορηγείται παραδοσιακά στη γεωγραφική περιοχή της ΠΓΕ, προσαρμοσμένο στις σύγχρονες μεθόδους και τεχνικές της γεωργικής παραγωγής τροφίμων. Το σιτηρέσιο αυτό διακρίνεται από την παρουσία των γιγάρτων σταφυλιών στη σύστασή του.
            Περιλαμβάνει:
            
                        —
                     
                     
                        55-60 % αραβόσιτο
                     
                  
                        —
                     
                     
                        30-35,5 % σόγια και παράγωγά της
                     
                  
                        —
                     
                     
                        5- 5,5 % ρώγες σταφυλιών.
                     
                  Κατά το τελευταίο 7 ήμερο της ζωής του ζώου, γίνεται δεκτή διατροφή που περιέχει τουλάχιστον 90 % σιτηρών και 5 έως 5,5 % γίγαρτα σταφυλιών.
            Απαγορεύονται τα λίπη ζωικής προέλευσης, πλην των γαλακτοκομικών προϊόντων.
            3.4.   Ειδικά στάδια της παραγωγής τα οποία πρέπει να εκτελούνται εντός της οριοθετημένης γεωγραφικής περιοχής
            
            Τα πουλερικά «Gall del Penedès» εκτρέφονται εντός της προστατευόμενης γεωγραφικής περιοχής.
            Οι νεοσσοί φθάνουν στους χώρους εκτροφής για πάχυνση σε ηλικία 24 έως 48 ωρών μετά τη γέννησή τους. Από την ηλικία των 42 έως 56 ημερών, τα κοτόπουλα έχουν πρόσβαση σε υπαίθριους βοσκότοπους. Η εκτροφή διαρκεί τουλάχιστον 98 ημέρες.
            3.5.   Ειδικοί κανόνες για τον τεμαχισμό, το τρίψιμο, τη συσκευασία κ.λπ. του προϊόντος στο οποίο αναφέρεται η καταχωρισμένη ονομασία
            
            —
            3.6.   Ειδικοί κανόνες για την επισήμανση του προϊόντος στο οποίο αναφέρεται η καταχωρισμένη ονομασία
            
            Το τελικό προϊόν που προορίζεται για διάθεση στην κατανάλωση φέροντας την ΠΓΕ πρέπει υποχρεωτικά να φέρει με εμφανή τρόπο την ένδειξη «Gall del Penedès» ΠΓΕ ή «Gall del Penedès» Προστατευόμενη Γεωγραφική Ένδειξη, καθώς και το λογότυπο της ΠΓΕ.
            4.   Συνοπτική οριοθέτηση της γεωγραφικής περιοχής
            
            Η εκτροφή των κοτόπουλων «Gall del Penedès» εκτελείται εντός γεωγραφικής περιοχής η οποία περιλαμβάνει 73 κοινότητες:
            
                        —
                     
                     
                        το σύνολο των κοινοτήτων του διοικητικού διαμερίσματος Alt Penedès (27)·
                     
                  
                        —
                     
                     
                        το σύνολο των κοινοτήτων του διοικητικού διαμερίσματος Baix Penedès (14)·
                     
                  
                        —
                     
                     
                        το σύνολο των κοινοτήτων του διοικητικού διαμερίσματος Garraf (6)·
                     
                  
                        —
                     
                     
                        τις ακόλουθες κοινότητες του διοικητικού διαμερίσματος Anoia: Argençola, La Llacuna, Cabrera d'Igualada, Piera, Masquefa, Hostalets de Pierola, Vallbona d'Anoia, Capellades, La Torre de Claramunt, Carme, Orpí, Santa Maria de Miralles, Bellprat, Sant Martí de Tous, Santa Margarida de Montbui, Vilanova del Camí, La Pobla de Claramunt, Castellolí, El Bruc, Òdena, Igualada, Rubió, Jorba, Montmaneu και Copons (25)·
                     
                  
                        —
                     
                     
                        την κοινότητα Rodonyà του διοικητικού διαμερίσματος Alt Camp (1).
                     
                  5.   Δεσμός με τη γεωγραφική περιοχή
            
            Ο δεσμός με την περιοχή στηρίζεται στη φήμη που έχει αποκτηθεί από παλιά, όπως μαρτυρούν οι προφορικές παραδόσεις, οι γραπτές μαρτυρίες, η ύπαρξη εμποροπανηγύρεων και αγορών, καθώς και στο ιδιαίτερο σύστημα παραγωγής που εφαρμόζεται από τους πτηνοτρόφους της περιοχής, το οποίο συνδέεται στενά με την αμπελουργική παράδοση της περιοχής παραγωγής.
            Η γεωγραφική περιοχή παραγωγής της ΠΓΕ, που αντιστοιχεί στην ιστορική περιοχή Penedès, χαρακτηρίζεται ως η περιοχή προέλευσης της παραδοσιακής φυλής Penedesenca από την οποία προέρχονται τα πουλερικά «Gall del Penedès» και ως αμπελουργική κυρίως περιοχή, αφού περίπου το 80 % της χρησιμοποιούμενης γεωργικής έκτασης είναι αφιερωμένο στην αμπελουργία και συνδέεται με τις προστατευόμενες ονομασίες προέλευσης οίνων Penedès και Cava. Είναι επομένως δυνατόν να υποστηριχθεί ότι η ιδιοτυπία των γαιών και των καλλιεργειών του Penedès επιτρέπει να λαμβάνεται, μαζί με τους χαρακτηριστικούς οίνους και αφρώδεις οίνους, και το προϊόν «Gall del Penedès».
            Η εκτροφή, η κατανάλωση και η εμπορία του «Gall del Penedès» αποτέλεσαν τμήμα, επί αιώνες, της συνήθους εκμάθησης των γεωργών της περιοχής Penedès. Γραπτές πηγές, η προφορική παράδοση και καλλιτεχνικά έργα περιγράφουν τον τρόπο με τον οποίο, σε όλα τα αγροκτήματα, η εκτροφή αυτών των ζώων χρησίμευε τόσο για τη διατροφή των οικογενειών όσο και ως βάση της οικογενειακής οικονομίας. Πράγματι, τα αυγά τους με το έντονο κόκκινο προς καστανό χρώμα (γνωστά ως «ous rogencs de Vilafranca») εκτιμώνταν ιδιαιτέρως στις τοπικές αγορές (οι πωλήσεις αυτές στην αγορά της Vilafranca αναφέρονται ήδη από τον 12ο αιώνα), καθώς και στην αγορά της Βαρκελώνης. Το κρέας των πουλερικών «Gall del Penedès» ήταν επίσης πολύ φημισμένο, όπως επιβεβαιώνεται από τη διοργάνωση της «Fira del Penedès», εμποροπανήγυρης που ανάγεται στον 12ο αιώνα, η οποία μετονομάστηκε αργότερα σε «Fira de Sant Tomàs» και είναι γνωστή έως σήμερα ως «Fira del Gall». Με την αδιάλειπτη οργάνωσή της, η ετήσια αυτή εμποροπανήγυρη επέτρεψε στους γεωργούς της περιοχής, οι οποίοι διέθεταν μικρές εκμεταλλεύσεις, να εκθέτουν και να πωλούν τα προϊόντα τους διατηρώντας ταυτόχρονα έναν παραδοσιακό τύπο διατροφής συνδεόμενο με την αμπελοκαλλιέργεια της περιοχής.
            Έτσι, οι χωρικοί της περιοχής προσέρχονταν μαζικά στις αγορές και στις εμποροπανηγύρεις, όπου η τεχνογνωσία σε θέματα εκτροφής των «Gall del Penedès» μεταβιβαζόταν και παγιωνόταν ως τυπικό σύστημα παραγωγής της περιοχής, με χρήση των στεμφύλων στη διατροφή των κοτόπουλων. Τα στέμφυλα από τη σύνθλιψη των σταφυλιών (γνωστά ως «brisa») παρέμεναν στα χωράφια για ξήρανση πριν δοθούν στα πουλερικά για τροφή. Το 1937, μια μελέτη για τη διατροφή των πουλερικών έδειξε ότι τα γίγαρτα σταφυλιού προσδίδουν υψηλή διατροφική αξία στα κοτόπουλα χάρη στην αφθονία φυτικών ινών που περιέχουν, τη σχετικά υψηλή περιεκτικότητα σε λίπη και σε ορισμένες πρωτεΐνες και υδατάνθρακες. Σήμερα, οι πτηνοτρόφοι έχουν προσαρμόσει τις παραδοσιακές πρακτικές της περιοχής και περιλαμβάνουν γίγαρτα σταφυλιών στη διατροφή των πουλερικών.
            Το σιτηρέσιο των κοτόπουλων που καλύπτονται από την ΠΓΕ «Gall del Penedès», το οποίο περιλαμβάνει γίγαρτα σταφυλιών και διαιωνίζει με τον τρόπο αυτό τη διατροφή που συνδέεται με την αμπελουργική παράδοση της περιοχής, επηρεάζει τη γευστική ποιότητα του προϊόντος. Ομοίως, η εκτροφή σε ορνιθώνες με πρόσβαση στο ύπαιθρο καθ' όλη τη διάρκεια του έτους επηρεάζει το κοκκινωπό χρώμα, τη σφικτή σύσταση και τη χυμώδη υφή του κρέατος.
            Έως σήμερα, το προϊόν «Gall del Penedès» έχει αποτελέσει αντικείμενο πολλών άρθρων στον τοπικό Τύπο, δράσεων προώθησης τοπικών προϊόντων ποιότητας (η Diputación de Barcelona και το Consell Comarcal de l'Alt Penedès προωθούν το προϊόν στο πλαίσιο προγραμμάτων όπως το Productes de la Terra και Gastroteca) και ερευνητικών μελετών (Fondation Alicia, IRTA κ.λπ.).
            
               Παραπομπή στη δημοσίευση των προδιαγραφών του προϊόντος
            
            (άρθρο 6 παράγραφος 1 δεύτερο εδάφιο του παρόντος κανονισμού)
            Το πλήρες κείμενο των προδιαγραφών του προϊόντος είναι διαθέσιμο στην ακόλουθη ιστοσελίδα:
            http://gencat.cat/alimentacio/modificacion-pliego-igp-gall-penedes